Obec Heľpa v súlade s ustanovením § 6 ods. 1 zákona č. 369/1990 Zb. o obecnom zriadení v znení neskorších predpisov a v nadväznosti na § 24 zákona č. 333/2004 Z. z. o voľbách do Národnej rady Slovenskej republiky v znení neskorších predpisov, § 19 zákona č. 331/2003 Z. z. o voľbách do Európskeho parlamentu v znení neskorších predpisov, § 27 zákona č. 303/2001 Z. z. o voľbách do orgánov samosprávnych krajov v znení neskorších predpisov a o doplnení Občianskeho súdneho poriadku v znení neskorších predpisov, § 30 zákona č. 346/1990 Zb. o voľbách do samosprávy obcí v znení neskorších predpisov, § 15 zákona č. 46/1990 Z. z. o spôsobe voľby prezidenta SR, o ľudovom hlasovaní o jeho odvolaní a o doplnení niektorých ďalších zákonov v znení neskorších predpisov vydáva

 **Všeobecne záväzné nariadenie č. 5/2015**

**o umiestňovaní volebných plagátov na verejných priestranstvách**

**PRVÁ ČASŤ**

**ÚVODNÉ USTANOVENIE**

**§ 1**

**Predmet úpravy**

Toto všeobecne záväzné nariadenie ustanovuje organizáciu umiestňovania a vymedzenie miesta na umiestňovanie volebných plagátov vo voľbách kandidujúcich politických strán, hnutí a ich koalícií (ďalej len „politické subjekty“), prípadne aj kandidujúcich jednotlivcov (voľby do samosprávy obcí a do VÚC) na území obce Heľpa (ďalej len „obec“) najmä počas predvolebnej kampane. Ustanovenia tohto všeobecne záväzného nariadenia sa môžu použiť primerane aj na umiestňovanie volebných plagátov počas kampane pred referendom v zmysle zákona č. 564/1992 Zb. o spôsobe vykonania referenda v znení neskorších predpisov a na umiestňovanie volebných plagátov počas kampane pred voľbou prezidenta Slovenskej republiky v zmysle § 15 zákona č. 46/1999 Z. z. o spôsobe voľby prezidenta Slovenskej republiky v znení neskorších predpisov.

**DRUHÁ ČASŤ**

**VŠEOBECNÉ USTANOVENIE**

**§ 2**

**Vymedzenie pojmov**

1. Za kandidujúci subjekt sa na účely tohto všeobecne záväzného nariadenia rozumie kandidujúci politický subjekt (politická strana alebo hnutie alebo ich koalícia), petičný výbor zastupujúci kandidáta na funkciu prezidenta SR alebo kandidujúci jednotlivec.
2. Za volebný plagát sa pre účely tohto všeobecne záväzného nariadenia považujú tlačené alebo písané materiály, letáky, oznamy, prospekty, samolepky alebo iné materiály, ktoré svojím obsahom propagujú vo voľbách kandidujúci subjekt.

**§ 3**

**Organizácia vylepovania volebných plagátov**

1. Na miestach určených týmto všeobecne záväzným nariadením môžu požiadať o umiestnenie volebných plagátov len členovia strán, ktorých členovia kandidujú vo voľbách, petičné výbory a NEKA, resp. osoby, ktoré sa preukážu splnomocnením týchto subjektov.
2. Strany, petičné výbory a NEKA sa považujú za oprávnené a povinné osoby na plnenie práv a povinnosti vyplývajúcich z tohto všeobecne záväzného nariadenia.
3. Umiestňovanie plagátov na určených miestach organizuje pracovník obecného úradu.
4. Spravovaním vyhradených miest na umiestňovanie volebných plagátov sa poveruje Obecný úrad v Heľpe.

**§ 4**

**Miesta na vylepovanie volebných plagátov**

1. Kandidujúci subjekt môže počas volebnej kampane požiadať na Obecnom úrade v Heľpe o umiestnenie volebného plagátu na vyhradených miestach na verejných priestranstvách obce.
2. Na umiestňovanie volebných plagátov na území obce je zriadená plocha vo vývesných skrinkách na námestí obce Heľpa.
3. Vylepovanie volebných plagátov na iných verejných priestranstvách v obci nie je dovolené.
4. Zároveň nie je dovolené umiestňovať volebné plagáty na brány domov a steny budov, ktoré sú majetkom alebo v správe obce, a to aj v prípade, ak sú na nich umiestnené tabule alebo skrinky určené na vylepovanie plagátov alebo iných písomných oznamov, ktoré sú vo vlastníctve obce.
5. Na umiestňovanie volebných plagátov na informačných a reklamných zariadeniach (billboardy), na vonkajšej alebo vnútornej strane súkromných či súkromne užívaných objektov, objektov vo vlastníctve právnických osôb (okrem objektov uvedených v ods. 4) sa toto všeobecne záväzné nariadenie nevzťahuje.
6. Plocha vymedzená v ods. 2 na umiestňovanie volebných plagátov sa kandidujúcim subjektom poskytuje bezplatne.

**§ 5**

**Zabezpečenie zásady rovnosti**

1. Každý kandidujúci subjekt dostane rovnako veľkú plochu na plochách určených na umiestňovanie plagátov, označenú číslom.
2. Obec označí miesta na umiestňovanie volebných plagátov ihneď po tom, čo sa stane verejne známy počet vo voľbách zaregistrovaných politických strán a ich koalícií, a zaregistrovaných kandidujúcich jednotlivcov.
3. Kandidujúci subjekt môže umiestniť volebné plagáty len na miesta, ktoré obec označí pre tú - ktorú politickú stranu, politické hnutie alebo koalíciu a zaregistrovaného kandidujúceho jednotlivca.
4. Ak miesto na umiestnenie volebných plagátov kandidujúci subjekt nevyužije, zostane voľné a obec ho nemôže určiť inému kandidujúcemu subjektu. Rovnako ho nesmie obsadiť iný kandidujúci subjekt.

**§ 6**

**Umiestňovanie plagátov a údržba plôch určených na umiestňovanie plagátov**

1. Umiestňovanie volebných plagátov počas predvolebnej kampane na plochách určených na vylepovanie plagátov, vyhradených týmto všeobecne záväzným nariadením, zabezpečí Obecný úrad v Heľpe.
2. Zodpovednosť za obsah volebných plagátov nesie príslušný kandidujúci subjekt.
3. Umiestňovanie volebných plagátov na vyhradených miestach, odstránenie volebných plagátov a očistenie plagátovej plochy po ukončení volebnej kampane na vyhradenom mieste zabezpečí Obecný úrad v Heľpe.
4. V prípade umiestnenia volebných plagátov na informačných a reklamných zariadeniach (billboardy), na vonkajšej alebo vnútornej strane súkromných či súkromne užívaných objektov, objektov vo vlastníctve právnických osôb si po ukončení volebnej kampane - očistenie, odstránenie plagátov zabezpečí každý kandidujúci subjekt sám na vlastné náklady.

**§ 7**

**Termíny na vylepovanie plagátov**

1. Pre voľby do NR SR obec vyhradí vylepovacie miesto 21 dní pred voľbami.

(§ 24 ods. 13) zákona č. 333/2004 Z. z. o voľbách do NR SR)

1. Pre voľby do Európskeho parlamentu – umiestňovať volebné plagáty na verejných priestranstvách možno začať 21 dní predo dňom volieb len na tých miestach, ktoré vyhradila obec týmto všeobecne záväzným nariadením.

(§ 19 ods. 7) zákona č. 331/2003 Z. z. o voľbách do EP)

1. Pre voľby do samosprávnych krajov – časom volebnej kampane sa rozumie obdobie začínajúce 17 dní a končiace 48 hodín pred začatím volieb, obec na účely volebnej kampane najneskôr 35 dní pred dňom konania volieb vyhradí plochu určenú v tomto všeobecne záväznom nariadení na vylepovanie predvolených plagátov.

(§ 27 zákona č. 303/2001 Z. z. o voľbách do orgánov samosprávnych krajov a o doplnení Občianskeho súdneho poriadku)

1. Pre voľby do samosprávy obcí – kampaň sa začína 17 dní a končí sa 48 hodín pred začiatkom volieb, na miestach vyhradených týmto všeobecne záväzným nariadením.

(§ 30 ods. 2 zákona č. 346/1990 Zb. o voľbách do orgánov samosprávy obcí)

1. Pre voľby prezidenta SR – kampaň pred voľbou sa začína 15 dní a končí sa 48 hodín pred začiatkom voľby, ak sa koná druhé kolo voľby, kampaň sa začína vyhlásením výsledkov prvého kola voľby ústrednou volebnou komisiou a končí sa 48 hodín pred konaním druhého kola voľby. Obec určuje v tomto VZN miesta na vylepovanie plagátov v zmysle § 51 zákona č. 46/1999 Z. z. o spôsobe voľby prezidenta SR a najmä § 6 ods. 1, zákona č. 369/1990 Zb. o obecnom zriadení.

(§ 15 ods. 18 zákona č. 46/1999 Z. z. o spôsobe voľby prezidenta, o ľudovom hlasovaní o jeho odvolaní a o doplnení niektorých ďalších zákonov)

1. Pre referendum – obmedzenie platí len pre zverejňovanie výsledkov prieskumov verejnej mienky, ktoré sa týkajú otázok predložených v referende – možno ich zverejniť najneskôr tri dni predo dňom konania referenda, vylepovanie propagačných plagátov môže začať dňom vyhlásenia referenda. Obec určuje v tomto všeobecne záväznom nariadení miesta na vylepovanie plagátov v zmysle § 27 zákona č. 564/1992 Zb. o spôsobe konania referenda a najmä § 6 ods. 1) zákona č. 369/1990 Zb. o obecnom zriadení.

**§ 8**

**Spoločné a záverečné ustanovenia**

1. VZN obce Heľpa č. 5/2015 o umiestňovaní volebných plagátov na území obce Heľpa schválilo Obecné zastupiteľstvo obce Heľpa dňa 11. decembra 2015 na svojom zasadnutí uznesením č. 139/2015.
2. Toto VZN obce Heľpa č. 5/2015 o umiestňovaní volebných plagátov na verejných priestranstvách na území obce Heľpa bolo vyvesené na úradnej tabuli od 14.12.2015 do 31.12.2015.
3. Toto všeobecné záväzné nariadenie nadobúda účinnosť 15. dňom po schválení OZ v obce Heľpa a jeho následnom vyvesení na úradnej tabuli obce Heľpa. Dňom účinnosti sa zrušuje VZN obce Heľpa č. 1/2002 o vyhradení plochy na vylepovanie predvolebných plagátov na účely volebnej kampane z 26.07.2002.

Heľpa, 11.12.2015

Peter Hyriak, v.r.

 starosta obce

**Návrh** tohto všeobecne záväzného nariadenia na pripomienkovanie v zmysle § 6 ods. 4 zákona č. 369/1990 Zb. o obecnom zriadení v znení neskorších predpisov

|  |  |
| --- | --- |
| Vyvesený na úradnej tabuli obce dňa: | 10.11.2015 |
| Zverejnený na internetovej stránke obce dňa: | 10.11.2015 |
| Dátum začiatku lehoty na pripomienkové konanie: | 10.11.2015 |
| Dátum ukončenia lehoty pripomienkového konania: | 30.11.2015 |
| Pripomienky zasielať:* písomne na adresu: Obec Heľpa, Farská 588/2, 976 68 Heľpa

elektronicky na adresu: mariana.latinakova@helpa.sk,  anna.babelova@helpa.sk* faxom na číslo: 0486700928
 |  |
| Vyhodnotenie pripomienok k návrhu VZN uskutočnené dňa: | 30.11.2015 |

**Schválené** všeobecne záväzné nariadenie

|  |  |
| --- | --- |
| Na rokovaní obecného zastupiteľstva dňa: | 11.12.2015 |
| Číslo uznesenia: | 139/2015 |
| Vyhlásené vyvesením na úradnej tabuli obce dňa: | 14.12.2015 |
| VZN nadobúda účinnosť dňom: | 15. deň |